13મે વર્ષે દિલ્હી યુનિવર્સિટીમાં ભણતી જાહ્નવીએ એક વરસમાં બે ક્લાસ પાસ કર્યાં છે. સીબીએસઇની પરવાનગી સાથે 10મું અને 12મું બોર્ડ પાર કરીને બીએ કરી રહી છે. જાહ્નવીએ રાતોરાત આવું સરસ ભાષા નૈપુણ્ય નથી મેળવ્યું, સખત મહેનતનું પરિણામ છે. જાહ્નવીએ આ શીખવા ઇન્ટરનેટ માસ્ટરનો ઉપયોગ કર્યો છે. તેના પિતા શિક્ષક છે જેમણે પણ જાહ્નવી માટે બહુ મહેનત કરી. બે વરસની જાહ્નવી ખૂબ ઝડપથી બધું યાદ કરી લે છે તે જોઇને તેની ખૂબીને પિતાએ ઓળખી અને કંઇક અલગ પ્રશિક્ષણનું લક્ષ્ય બતાવ્યું. જાહ્નવી ખૂબ મધુર સ્વરની માલિક પણ છે અને સુંદર ગાયન ગાય છે. જાહ્નવીએ રેબેકા બ્લેકનું હાર્ટ ફુલ ઓફ સ્કેર બીબીસી મુલાકાતમાં ગાયું હતું. જાહ્નવીનું અંગ્રેજીનું પ્રભુત્વ અન્ય ભાષાઓ શીખવામાં ખૂબ મદદરુપ બન્યું છે. હાલ ફ્રેન્ચ ભાષા શીખે છે. વિશ્વભરમાં ઘૂમવાની ઇચ્છા ધરાવતી જાહ્નવીએ રશિયન, ઇટાલિયન, જર્મન ભાષા પણ એક પછી એક શીખવાનું નક્કી કર્યું છે. જાહ્નવી ઇચ્છે છે કે જ્યારે તે દુનિયાના દેશોમાં ફરવા જાય ત્યારે ત્યાં કોઇને એ પારકી ન લાગે, બીજા દેશમાંથી આવેલી ન માને એટલે એ જે તે દેશની ભાષામાં અને તેમના લહેજામાં બોલીને વાત કરવા માગે છે.